**Îți las un semn la poartă, să nu uiți**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi nu mai sunt cărbuni nici jar pe foc

Și orologiul plânge de mijloc,

Secundele închise-n colivii

Așteaptă primăvara, să revii,

Dar poate tu nu vrei să mă mai știi.

De dragobete am să-ți scriu cu dor,

N-am să-ți compun sonete pe picior,

Îți las un semn la poartă, să nu uiți

Că ieri ne mai plimbam prin colb desculți,

Dar astăzi știu că nu vrei să m-asculți.

De mă iubești, cum mi-ai șoptit cândva,

Lasă-mi un vers cu rimă-n poarta ta

Și-am să-l citesc în zilele pustii

Mințindu-mă că poate-ai să revii

Să ne iubim măcar în poezii.

De ce-am fugit prin vise înapoi?

L-am căutat pe-acela-n care noi

Adăpostiţi de iarnă şi de frig

Am pus în calea veşniciei dig…

Şi sunt aici chiar dacă nu te strig.

Mi-e vocea stinsă, sufletul e mut,

De dorul tău, iubite, abătut

Mi-e drumul printre asprele zăpezi.

Dezgheţul ai putea să-l inventezi

De dragul meu sau dacă nu mă crezi

Întreabă zorii unde m-au găsit

Şi unde merge timpul irosit,

De ce port încă primăvara-n gând

Şi-n buzunare visul tremurând?

De ce te-ascund în trupul meu plăpând?